คนสนิททักษิณฟื้นสลาก
ฮือฮาสุรสิทธิ์ทนายหญิงอ้อคุมรัฐบาลส่อเดินหน้าหวยออนไลน์
7 ก.ย. 2554

ฮือฮาสุรสิทธิ์ทนายหญิงอ้อคุมรัฐบาลส่อเดินหน้าหวยออนไลน์
รัฐบาลยิ่งลักษณ์จัดทัพสำนักงานสลากฯ ใหม่ ตั้ง “สุรสิทธิ์ทนายคุณหญิงอ้อ” ลุยไฟหวยออนไลน์ 
นายอนุสรณ์ เอี่ยมสะอาด รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติตามที่กระทรวงการคลังเสนอแต่งตั้งบุคคลเป็นกรรมการในคณะกรรมการสลากกินแบ่งรัฐบาล 3 รายแทนกรรมการชุดเดิม
ทั้งนี้ ครม.มีมติแต่งตั้ง พล.ต.ต.สุรสิทธิ์ สังขพงศ์ อดีตผู้อำนวยการสำนักงานสลากกินแบ่งรัฐบาล เป็นกรรมการแทน นายฐนนท์ศรณ์เลิศฤทธิ์ศิริกุล ซึ่งเป็นคนสนิทของ พล.ต.สนั่น ขจรประศาสน์
แต่งตั้ง นายวีรภัทร ศรีไชยานักกฎหมายและทนายความเป็นกรรมการแทน นายนครินทร์ เมฆไตรรัตน์ คณบดีคณะรัฐศาสตร์ มหาวิทยาลัยธรรมศาสตร์ ซึ่งได้รับมอบหมายจากคณะกรรมการสลากให้เป็นประธานอนุกรรมการรื้อโควตาสลากกินแบ่งรัฐบาล และการขายสลากออนไลน์ ประธานในการสรรหาผู้อำนวยการสำนักงานสลากคนใหม่แทนที่ นายวันชัยสุระกุล ผู้อำนวยการสำนักงานสลากคนปัจจุบันที่ยื่นใบลาออกมีผล 30 ก.ย. 2555 นี้ 
นอกจากนี้ ครม.ยังแต่งตั้ง พล.ท.รุจวินท์ กิจวิทย์ เป็นกรรมการแทน พล.ต.ท.สุรสีห์ สุนทรศารทูล ทั้งนี้ ให้มีผลตั้งแต่วันที่ 6 ก.ย.2554 เป็นต้นไป
สำหรับ พล.ต.ต.สุรสิทธิ์ นั้นถือเป็นนักเรียนเตรียมทหารรุ่น 10 เพื่อนรักของ พ.ต.ท.ทักษิณ ชินวัตร อดีตนายกรัฐมนตรีเคยเป็น ผบก.กองปราบปราม ก่อนขึ้นเป็นผู้อำนวยการสำนักงานสลากกินแบ่งรัฐบาล ขณะที่มีการออกหวยบนดินสมัย พ.ต.ท.ทักษิณ เป็นนายกรัฐมนตรี จนเมื่อ พ.ต.ท.ทักษิณ ถูกปฏิวัติก็ตกเป็นผู้ร่วมถูกกล่าวหาในคดีหวยบนดิน ที่คณะกรรมการ คตส.ได้ดำเนินการสอบสวน จากนั้นมีกระแสว่า พล.ต.ต.สุรสิทธิ์ ได้ไปรับจ้างทำธุรกิจสลากกินแบ่งในต่างประเทศร่วมกับ พ.ต.ท.ทักษิณ
พล.ต.ต.สุรสิทธิ์ ตกเป็นผู้ต้องหาในคดีการออกเลขท้าย 2 ตัว 3 ตัว หรือหวยบนดิน หลังศาลฎีกาแผนกคดีอาญาของผู้ดำรงตำแหน่งทางการเมืองรับฟ้องคดี และต้องโทษให้รอลงอาญา 2 ปี ซึ่งกำลังจะครบกำหนดในเดือน ต.ค. 2554 นี้ 
ขณะที่ข้อบังคับการเป็นกรรมการในสำนักงานสลากกินแบ่งรัฐบาล ไม่ได้ห้ามผู้ที่ต้องโทษที่ให้รอลงอาญา ยกเว้นเป็นบุคคลผู้ล้มละลายหรือเป็นผู้ที่ต้องโทษถูกคุมขังเท่านั้น 
แหล่งข่าวสำนักงานสลากฯ เปิดเผยว่า คณะกรรมการชุดใหม่คงต้องเข้ามาตัดสินใจเดินหน้าสลากออนไลน์ 2 ตัว 3 ตัว และสลากออนไลน์ 6 ตัว ที่สำนักงานสลากมีแผนจะนำออกขาย 1.5 หมื่นล้านบาท ในเร็วๆ นี้